《小轩闲题二首 其一》
宋代·陈渊

舍南舍北梅，墙里墙外竹。逌然寄其间，不见一物俗。

东风将小寄，夜涨春池绿。俯槛数龟鱼，仰檐送鸿鹄。

交情石投水，坐客冰炤玉。从容得此生，已矣万事足。

谁言南轩小，正可陋华屋。但恐世故撄，不容长处独。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。